Diari Oficial de la Generalitat Valenciana


Sumari del DOGV 9769, del 18-01-2024 (2024/195)

RESOLUCIÓ de 9 de gener de 2024, del director general de Relacions amb les Corts, de la Presidència de la Generalitat, per la qual es publica el conveni marc entre l'Institut d'Investigació Sanitària La Fe-Fundació per a la Investigació de l'Hospital Universitari La Fe de la Comunitat Valenciana (IIS La Fe) i l'Ens de Recerca Interdisciplinari (ERI) Laboratori de Processament d'Imatges de la Universitat de València (IPL-UV) per a promoure la col·laboració de les parts en activitats d'investigació, científica i desenvolupament tecnològic.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9769

Data del DOGV
:   18-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/195


Data del document
:   09-01-2024

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de gener de 2024, del director general de Relacions amb les Corts, de la Presidència de la Generalitat, per la qual es publica el conveni marc entre l'Institut d'Investigació Sanitària La Fe-Fundació per a la Investigació de l'Hospital Universitari La Fe de la Comunitat Valenciana (IIS La Fe) i l'Ens de Recerca Interdisciplinari (ERI) Laboratori de Processament d'Imatges de la Universitat de València (IPL-UV) per a promoure la col·laboració de les parts en activitats d'investigació, científica i desenvolupament tecnològic. [2024/195]  
L'Institut d'Investigació Sanitària La Fe-Fundació per a la Investigació de l'Hospital Universitari La Fe de la Comunitat Valenciana (IIS La Fe) i l'Ens de Recerca Interdisciplinari (ERI) Laboratori de Processament d'Imatges de la Universitat de València (IPL-UV) han subscrit, amb la tramitació reglamentària prèvia, els dies 15 i 16 de març de 2022, el conveni marc per a promoure la col·laboració de les parts en activitats d'investigació, científica i desenvolupament tecnològic, i conforme a allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 9 de gener de 2024 i número 0001/2024, és procedent la publicació en el Diari Oficial de la Generalitat Valenciana del conveni esmentat, que figura annex a esta resolució.  
  
València, 9 de gener de 2024.- El director general de Relacions amb les Corts: Jorge Bellver Casaña.  
  
  
Acord marc de col·laboració entre l'Institut d'Investigació Sanitària La Fe i el Laboratori de Processament d'Imatges de la Universitat de València  
  
València, 8 de març de 2022  
  
D'una part, l'Institut d'Investigació Sanitària La Fe Fundació per a la Investigació de l'Hospital Universitari La Fe de la Comunitat Valenciana, (d'ara en avant l'IIS La Fe), amb CIF B-01.740.410, domicili en avinguda Fernando Abril Martorell, 106, Hospital La Fe, torre A, planta 7a, 46498 València, i inscrita en el Registre de fundacions de la Comunitat Valenciana, amb número 369V, i en representació d'esta, Sonia Galdón Tornero, en la seua qualitat de directora gerent de l'IIS La Fe, en virtut d'escriptura d'elevació a públics d'acords de Patronat de data 9 de desembre de 2019, davant del notari de València Luis Calabuig de Leyva, amb número de protocol dos mil sis-cents noranta-cinc (2.695).  
  
I d'una altra, l'Ens de Recerca Interdisciplinari (ERI) Laboratori de Processament d'Imatges de la Universitat de València, (d'ara en avant l'IPL-UV), amb CIF I0607285O, domicili en c/ Catedràtic Escardino, s/n, Parc Científic de la Universitat de València, 46774 Paterna i en representació d'esta, el Sr. Víctor Reglero Velasco, en la seua qualitat de director de l'IPL-UV.  
  
Exposen  
1. Que l'IPL-UV és una de les entitats d'investigació interdisciplinària (ERI) de la Universitat de València, amb plena capacitat per al compliment dels seus fins, l'objecte principal dels quals és impulsar, promoure i afavorir la investigació en tots els aspectes relacionats amb el processament d'imatges, i en particular, la neurociència visual computacional.  
2. Que l'IIS La Fe és una entitat sense ànim de lucre, amb personalitat jurídica pròpia i plena capacitat per al compliment dels seus fins, l'objecte principal dels quals és impulsar, promoure i afavorir la investigació biomèdica en el si de l'Hospital Universitari i Politècnic La Fe de València.  
3. Que tant l'IIS La Fe com l'IPL-UV estan d'acord a establir una col·laboració en els camps culturals, científics i tecnològics d'interés comú, incloent-hi la participació en projectes conjunts tant d'àmbit nacional com internacional.  
Tenint en compte l'anteriorment exposat, l'IPL-UV i l'IIS La Fe.  
  
  
Convenen  
Estrényer les seues relacions, conjuminar esforços i establir normes àmplies d'actuació que canalitzen i incrementen, dins d'un marc preestablit, els contactes i col·laboracions ja existents a través dels seus grups:  
- Grup d'Investigació Biomèdica en Imatge (GIBI230) dirigit pel Dr. Luis Martí Bonmatí  
- Grup Image and Signal Processing (ISP) la secció de Neurociència Visual del qual està dirigida pel Dr. Jesús Malo López  
A tal fi, formalitzen el present acord marc de col·laboració d'acord amb les següents  
  
Clàusules  
  
Primera. Finalitat de l'acord marc  
L'objecte d'este acord és l'establiment d'un marc d'actuació per a promoure la col·laboració entre l'IPL-UV i l'IIS La Fe en activitats d'investigació científica i desenvolupament tecnològic mitjançant el foment de convenis específics als quals es farà extensiva la totalitat dels pactes en este acord marc.  
  
Segona. Modalitats de col·laboració  
a) Execució de projectes i programes de recerca i desenvolupament conjunts, a realitzar en els instituts i laboratoris de l'IPL-UV i/o en l'IIS La Fe.  
b) Cooperació en programes de formació de personal investigador i tècnic.  
c) Assessorament mutu en qüestions relacionades amb l'activitat de les dos entitats.  
d) Organització i execució d'activitats comunes relacionades amb la promoció social de l'educació, la cultura, la investigació i el desenvolupament tecnològic.  
e) Pràctiques d'estudiants de l'IPL-UV en l'IIS La Fe, o viceversa, mitjançant programes de cooperació educativa.  
f) Totes les altres que siguen considerades d'interés mutu, dins de les disponibilitats de les parts i de les activitats que constituïxen l'objecte del present acord marc.  
  
Tercera. Contingut dels convenis específics  
Cada projecte i/o programa d'actuació en el marc d'este acord serà objecte d'un conveni específic, que haurà de contindre, entre altres, els següents aspectes:  
a) Definició de l'objectiu que es perseguix.  
b) Descripció del pla de treball, que inclourà les diferents fases d'este i la cronologia del seu desenvolupament.  
c) Pressupost total i mitjans materials i humans que requerisca l'esmentat projecte/programa, especificant les aportacions de cada entitat.  
  
d) Normes per a la coordinació, execució i seguiment del projecte.  
  
e) Nom de les persones, una per cada part, que es responsabilitzaran de la marxa de cada conveni.  
f) Béns d'equipament aportats per cadascuna de les parts i el seu destí final.  
g) Autorització del Comité ètic d'investigació corresponent, en cas de ser pertinent.  
  
Quarta. Normes de funcionament  
Les col·laboracions derivades d'este acord marc quedaran sotmeses a les normes de l'IPL-UV i de l'IIS La Fe i en la forma que establisquen els convenis específics, tenint en compte la naturalesa de la col·laboració i el centre on es faça el treball.  
  
Quinta. Establiment de la comissió mixta  
Per a facilitar el seguiment i compliment dels convenis específics es constituirà una comissió mixta paritària integrada pel Dr. Jesús Malo de l'IPL-UV i la Dra. Leonor Cerdà de l'IIS La Fe, o persones en qui deleguen, i un altre representant per cada part, nomenat pel Dr. Víctor Reglero i el Dr. Luis Martí Bonmati respectivament. Esta comissió es constituirà en el termini de 30 dies, comptats a partir de la data de la signatura del present acord marc.  
La comissió mixta dictarà les seues normes internes de funcionament, havent-se de reunir quan ho sol·licite alguna de les parts i, en tot cas, almenys una vegada a l'any.  
  
Sexta. Funcionament de la comissió mixta  
A la comissió mixta li corresponen, entre altres, les següents funcions:  
a) Proposar possibilitats de col·laboració en temes educatius, culturals i cientificotecnològics d'interés comú, que s'elevaran als òrgans competents de les dos parts.  
b) Preparar els convenis específics d'execució del present conveni marc sobre les matèries seleccionades, dins de les modalitats de col·laboració establides en la clàusula segona.  
c) Aclarir i resoldre els dubtes que puguen plantejar-se en la interpretació i execució dels convenis específics.  
d) Realitzar el seguiment dels convenis específics que se subscriguen, en col·laboració amb els dos responsables de cada conveni específic, que s'establixen en el punt e) de la clàusula tercera.  
  
Sèptima. Personal  
Tant l'IPL-UV com l'IIS La Fe tindran facultats per a posar a la disposició de l'altra entitat alguns dels seus professors o tècnics per a l'execució de projectes conjunts. La remuneració i altres obligacions es detallaran en cada conveni específic, tenint en compte la naturalesa de la col·laboració i el centre on es faça el treball.  
  
  
Huitena. Finançament  
Les dos entitats, sobre la base de la justa reciprocitat, intentaran recaptar fons de finançament externs, que seran utilitzats per a donar suport a les activitats que es realitzen en l'àmbit d'este conveni i de conformitat amb el que s'establix en cada conveni específic.  
  
Novena. Confidencialitat  
La confidencialitat, publicació de resultats, la propietat industrial, condicions d'explotació de resultats i royalties seran establits de mutu acord entre l'IIS La Fe i l'IPL-UV en contracte o convenis específics i amb respecte als termes del Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD).  
  
Desena. Entrada en vigor i duració  
El present acord marc entrarà en vigor en el moment de la seua signatura, la seua vigència serà de tres (3) anys, i es podrà prorrogar de manera expressa per un període addicional d'un (1) any. En qualsevol cas, finalitzat el present conveni, continuaran en vigor els de caràcter específic fins a la completa execució o acabament del respectiu projecte.  
  
En tots dos casos hauran de finalitzar-se les tasques dels convenis específics que estiguen en vigor.  
Les disposicions que afecten els punts tractats en la clàusula novena subsistiran després de l'acabament o rescissió de l'acord marc.  
  
  
Onzena. Modificació i rescissió  
Les parts podran modificar o denunciar el present document en qualsevol moment per mutu acord. Qualsevol de les parts podrà, al seu torn, denunciar el present acord comunicant-ho per escrit a l'altra part i en qualsevol cas si hi ha incompliment manifest d'alguna de les seues clàusules.  
  
Dotzena. Transparència  
De conformitat amb el que s'establix en la Llei 19/2013, de 9 de desembre, de transparència, accés a la informació pública i bon govern, les parts coneixen l'obligació de publicitat activa que els afecta com a fundacions del sector públic, i s'autoritzen expressament i recíprocament al fet que el contingut d'este conveni es faça públic a través de les respectives pàgines web institucionals, declarant que cap contingut d'este suposa una vulneració dels seus interessos econòmics. Seran aplicables, si és el cas, els límits al dret d'accés a la informació pública previstos en la normativa bàsica i, especialment, el derivat de la protecció de dades de caràcter personal, per la qual cosa la publicitat es durà a terme amb la dissociació prèvia de les dades personals en ell continguts.  
  
El text íntegre del conveni i les seues addendes individualitzades es podran publicar (llevat que no siga possible per raons de confidencialitat), una vegada subscrit, en la pàgina web dels signants i en aquelles que els resulte d'aplicació, per aplicació del que es disposa en els articles 9.1.c i 10.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i l'article 12.2 del Decret 105/2017, de 28 de juliol, del Consell, que desplega la llei esmentada.  
  
Tretzena. Jurisdicció  
Les parts convenen que el present acord i les obligacions que se'n deriven estan subjectes a l'ordenament jurídic espanyol.  
L'IPL-UV i l'IIS La Fe es comprometen a resoldre de manera amistosa qualsevol desacord que puga sorgir en el desenvolupament del present acord.  
En cas de conflicte per divergències en la interpretació o execució del present acord marc, les dos parts acorden sotmetre's a la normativa processal específicament aplicable.  
  
I en prova de conformitat de tot el que antecedix, signen per duplicat el present acord marc en el lloc i la data a dalt indicats.  
  
16.03.2022. Per l'IIS La Fe  
La directora gerent: Sonia Galdón Tornero.  
  
15.03.2022. Per l'IPL-UV  
El director: Víctor Reglero Velasco.